ตลาดหุ้นเอเชียเช้านี้สดใส หลังเฟดส่งสัญญาณชะลอขึ้นอัตราดอกเบี้ย
ตลาดหุ้นเอเชียเช้านี้สดใส หลังเฟดส่งสัญญาณชะลอขึ้นอัตราดอกเบี้ย
27 ส.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ (27 ส.ค. 61) ตามทิศทางดัชนีดาวโจนส์ตลาดหุ้นนิวยอร์กที่ปิดดีดตัวขึ้นเมื่อวันศุกร์ ขณะที่ S&amp;P 500 และ Nasdaq ทำสถิติปิดที่ระดับสูงสุดเป็นประวัติการณ์ หลังจากที่นายเจอโรม พาวเวล ประธานธนาคารกลางสหรัฐ ได้แสดงความเชื่อมั่นต่อเศรษฐกิจสหรัฐฯ พร้อมส่งสัญญาณว่าเฟดจะไม่รีบเร่งปรับขึ้นอัตราดอกเบี้ย
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,693.69 จุด เพิ่มขึ้น 91.92 จุด, +0.41%
ดัชนี SSE Composite ตลาดหุ้นจีนเปิดวันนี้ที่ 2,736.32 จุด เพิ่มขึ้น 6.89 จุด, +0.25%
ดัชนี HSI ตลาดหุ้นฮ่องกงเปิดวันนี้ที่ 28,016.66 จุด เพิ่มขึ้น 344.79 จุด, +1.25%
ดัชนี TAIEX ตลาดหุ้นไต้หวันเปิดวันนี้ที่ 10,847.17 จุด เพิ่มขึ้น 37.82 จุด, +0.35%
ดัชนี KOSPI ตลาดหุ้นเกาหลีใต้เปิดวันนี้ที่ 2,297.32 จุด เพิ่มขึ้น 4.11 จุด, +0.18%
ดัชนี FTSE STI ตลาดหุ้นสิงคโปร์เปิดวันนี้ที่ 3,223.41 จุด เพิ่มขึ้น 10.41 จุด, +0.32%
ดัชนี FBMKLCI ตลาดหุ้นมาเลเซียเปิดวันนี้ที่ 1,807.60 จุด ลดลง 0.99 จุด, -0.05%
*ส่วนตลาดหุ้นฟิลิปปินส์ปิดทำการวันนี้เนื่องในวันวีรชนแห่งชาติ
ด้านนายเจอโรม พาวเวล ประธานธนาคารกลางสหรัฐ (เฟด) ได้แสดงความเชื่อมั่นต่อเศรษฐกิจสหรัฐฯ พร้อมยืนยันว่าเฟดจะปรับขึ้นอัตราดอกเบี้ยอย่างค่อยเป็นค่อยไป หากเศรษฐกิจสหรัฐยังขยายตัวแข็งแกร่ง และเงินเฟ้อเป็นไปตามเป้า ขณะที่เฟดมองหาจุดสมดุลในการสนับสนุนการขยายตัวทางเศรษฐกิจ และการป้องกันไม่ให้เศรษฐกิจร้อนแรงจนเกินไป
“ตามที่รายงานการประชุมของเฟดระบุไว้ ถ้าหากว่ารายได้และการจ้างงานยังคงมีการขยายตัวอย่างแข็งแกร่ง การปรับขึ้นเป้าหมายอัตราดอกเบี้ยของเฟดอย่างค่อยเป็นค่อยไปถือว่ามีความเหมาะสม” ประธานเฟดกล่าว
นอกจากนี้ นายพาวเวล ยังได้กล่าวแสดงความเชื่อมั่นต่อเศรษฐกิจสหรัฐฯ และคาดว่าเฟดจะสามารถควบคุมเงินเฟ้อ โดยเขาระบุว่า เศรษฐกิจมีความแข็งแกร่ง และเงินเฟ้อกำลังเข้าใกล้เป้าหมาย 2% ของเฟด ขณะที่การจ้างงานอยู่ในระดับสูง และคาดการณ์ว่าการใช้จ่ายที่แข็งแกร่งของภาคครัวเรือน ความเชื่อมั่นของภาคธุรกิจ การสร้างงานในระดับสูง รายได้ที่เพิ่มขึ้น และการที่รัฐบาลใช้มาตรการกระตุ้นเศรษฐกิจ จะช่วยหนุนให้เศรษฐกิจสหรัฐมีการขยายตัวที่สดใสต่อไป